Soffía Kristín Jónsdóttir ( 25 ) á fullu í tónlistinni í Los Angeles : ROKK : Soffía er á stöðugum þönum innan um tónlistarfólk . Hér er hún með Robert Trujillo úr Metallica . Soffía Kristín Jónsdóttir hefur haft brennandi áhuga á tónlist frá því hún var krakki . Hún segist þó fljótt hafa áttað sig á því að hún yrði ekki góður tónlistarmaður og ákveðið að leggja fyrir sig umboðsmennsku . Hún er nú komin á fleygiferð í Los Angeles þar sem hún er á fullu alla daga við að koma tónlistarfólki á framfæri . Dugleg Soffía Kristín Jónsdóttir notar allar sínar stundir til þess að kynnast tónlistarfólki og koma því á framfæri . Hún hefur náð langt á skömmum tíma en boltinn byrjaði að rúlla þegar hún fór í starfskynningu til Einars Bárðarsonar sem þá var umboðsmaður Íslands . „ Þetta er eitthvað sem ég hef stefnt að alveg síðan ég var þrettán ára . Ég kem úr mjög músíkalskri fjölskyldu en áttaði mig fljótt á því að ég yrði aldrei góður tónlistarmaður , “ segir Soffía . „ Ég kann ekki að syngja og spila ekki vel á hljóðfæri , þótt ég hafi reynt . Þannig að ég ákvað bara að þá yrði ég að vera sú sem hjálpaði tónlistarfólki að komast áfram . Það hefur líka alltaf farið illa í mig hversu erfitt er fyrir tónlistarfólk að lifa af list sinni á Íslandi . Ég fór í starfskynningu til Einars Bárðarsonar og hann var þá meðal annars með Nylon og nú er ég að reyna að hjálpa þeim hérna úti í LA sem The Charlies . Þannig að ég tók við af Einari , eða það er brandarinn . Soffía er með BS-gráðu í Music Business frá Flórída , þaðan sem hún útskrifaðist með tíu viðurkenningar , dúxaði og var valin sá nemandi sem talinn var ná bestum árangri í starfi . EFNILEGUST : Dúxinn sem þótti líklegastur til að ná bestum árangri í starfi ávarpaði að sjálfsögðu útskriftarnemendurna . LÖGGAN : Soffía með trommaranum Stewart Copeland úr hinni goðsagnarkenndu hljómsveit The Police . Soffía hafði ekki verið nema þrjá daga í Los Angeles þegar hún fékk fulla vinnu hjá TAXI Independent A & R. „ Ég var ekki lengi að sýna hvað í mér býr og ég fékk stöðuhækkun þar eftir um það bil þrjár vikur . Ég starfa enn þá með einu fyrirtækinu í Flórída við að bóka tónlistarfólk á klúbbum en núna í júní komst ég í samband við nýtt fyrirtæki , 360 Studios , sem er bæði plötufyrirtæki og kvikmyndaframleiðandi . “ Þar er Soffía í stjórnendastöðu og fyrirtækinu er svo í mun að halda henni að það gengur hart fram við að tryggja henni áframhaldandi atvinnuleyfi í Bandaríkjunum . „ Ástæðan fyrir því að ég hef lagt svona mikla vinnu á mig er til þess eins að afla mér sem mestrar reynslu svo að ég geti einn daginn stofnað mitt eigið fyrirtæki sem mun sérhæfa sig í að flytja út íslenska tónlist . Ég hef verið að vinna með StopWaitGo og The Charlies á meðan ég er hérna úti og er byrjuð að koma mér í samband við fleira íslenskt tónlistarfólk sem er nú þegar í Los Angeles . Ég hef vakið athygli á bæði Dimmu og Eivöru Pálsdóttur hjá Atlantic Records . Svo erum við Steinunn Camilla að hefja samstarf og við munum vonandi opinbera það sem við ætlum að taka okkur fyrir hendur í næsta mánuði . “